**Жасанды интеллект: мүмкіндіктері мен тиімділігі**

**Суйеуова Набат Базархановна,**

Ш.Есенов атындағы Каспий технологиялар және инжиниринг университеті, Ақтау қаласы

Мемлекет басшысы Қасым-Жомарт Тоқаев елімізде жасанды интеллекттің (ЖИ) дамуын қолдаумен қатар, оны білім, медицина, өнеркәсіп және мемлекеттік басқару, т.с.с әртүрлі салада белсенді пайдалану қажеттігін атап айтты. «Аталған технологияның (ЖИ) кең қолданысқа ие болуы Қазақстанның қарқынды дамуында маңызды рөл атқара алады. Сондықтан,  қысқа мерзім ішінде жасанды интеллектіні дамыту үшін барлық жағдайды жасау қажет»,-деген еді Қ.Тоқаев Digital Bridge форумында. Сондай-ақ, Президент Қазақстанның әлемдік нарықтағы бәсекеге қабілеттілігін арттыруда және экономикамыздың тұрақты дамуын қамтамасыз етуде, сонымен қатар адамзат өмірін жақсартуда жасанды интеллекттің ықпалы орасан зор деп санайды.

Жасанды интеллект қоғамымыздың әртүрлі салаларына барынша енгізіліп, оң өзгерістерге ие бола бастады.Сондай-ақ, білім беру жүйесінде ЖИ жеңілдіктерін түсіну және оны іс жүзінде тиімді пайдалану - бүгінгі күннің өзекті мәселесі. Себебі, жасанды интеллектті қолдану мүмкіндіктері білім беру саласындағы мәселелерді оңтайландыруға және оқу процесін тиімділігін арттыруға көмектесетін инновациялық технология болып табылады. Атап айтсақ, жоғары оқу орындарында жасанды интеллект арқылы оқу материалдарын әзірлеу – болашақтың технологиясы. Жасанды интеллект (ЖИ) қолданып, білім беру және басқарудың жаңа тәсілдерін енгізу арқылы оқыту мен бағалауды автоматтандыру, оқу материалдарын жекелендіру, сондай-ақ білім беру нәтижелерін бақылау мен талдау тәсілдері, «оқытушы - білімалушылар» қарым-қатынасын жақсартудың жолдары ұсынылады. Ол ауқымды ақпаратты қабылдап, сараптап, қорытынды шығара алады

Қазіргі уақытта Yessenov University оқу үдерісіне жасанды интеллектті белсенді түрде енгізуді тестілеуде. Бұл технология білім беруді заманауи деңгейге көтеріп, оқытушылар мен студенттерге жаңа мүмкіндіктер ұсынады.

Осы уақытқа дейін оқытушылар бір пәннің мазмұнын дайындауға өте көп уақыт жұмсайтын. Оқытушылар үшін пәндік дәрістер, тәжірибелік сабақтар, зертханалық жұмыстар, емтихан сұрақтары мен тесттерді әзірлеу – ұзақ әрі күрделі процесс. Одан кейін дайындалған материалдар негізінде оқытушылар студияға келіп, лекцияларды оқып, бейнежазбаларды түсіретін. Бұл жұмыстар бірнеше сағатқа, кейде бірнеше күндерге созылатын еді. Ал қазір жасанды интеллект қолдану бейне-дәріс әзірлеу процесін түбегейлі өзгертті! Процесс жүздеген есе жылдамырақ, қолжетімді әрі тиімді бола түсті. Нақтырақ айтсақ, оның тиімділігі:

* Уақыт пен ресурстарды үнемдеу – бейне-жазба түсіру, оны өңдеу, түстерді бағалау және субтитр жасау, т.б. тапсырмаларды автоматтандыру арқылы жүзеге асырады;

- Жасанды интеллекттің жаңа мүмкіндіктері - анимация жасауға, сөйлеуді синтездеуге және кескіндерді жандандыруға мүмкіндік береді;

- Контенттің барлық аудитория үшін қолжетімділігі - жасақталған бейне-дәрісті бірнеше тілде сақтауға мүмкіндік береді, яғни автоматты аударма мен субтитрлерді әртүрлі тілде қосуға болады.

Yessenov University жасанды интеллектті оқу процесіне енгізудің тесттік кезеңінде, алдағы уақытта бұл бағыттағы жұмыстар жалғасын табады деп сенеміз. Осы мақсатқа байланысты университетімізде Үздіксіз білім беру институтының жұмысы аясында «Білім берудегі цифрлық технологиялар және жасанды интеллект» тақырыбында университеттің оқытушылар үшін біліктілікті арттыру курсы өткізілді. Аталған курсқа профессорлық - оқытушылар құрамы тыңдаушы ретінде қатысты. Тәлімгерлер білім беру жүйесінде цифрлық технологиялар мен жасанды интеллект мүмкіндіктерін тиімді қолдану туралы білімдері мен дағдыларымен бөлісті.

Аталған курстың оқыту сапасын арттыру үшін цифрлық платформаларды пайдалану, ЖИ арқылы цифрлық құралдар мен оқыту әдістерін тиімді ұйымдастыру қарастырылған. Арнайы жоғары білікті тренерлер жасанды интеллект (ЖИ) сабақтарында осы бағыттың қарқынды дамып келе жатқанын баса ескертіп, әзірлеген курс бағдарламасы жасанды интеллект ұстанымдарын терең түсінуге мүмкіндік беретін теория мен тәжірибені біріктірді.

Осындай курстар нәтижесінде ПОҚ озық ЖИ технологияларын өз жобаларында қолдануды үйренеді және меңгереді. Курс аяқталғаннан кейін тыңдаушыларға Үздіксіз білім беру институтының сертификаттары беріледі.

Жаңа технологиялардың мүмкіндігін пайдалана отырып, білім беру сапасын жаңа деңгейге көтеруге бірге атсалысайық!

|  |  |
| --- | --- |
|  |  |